**Тұңғыш Президент күні қарсаңында**

**2018 жылғы 29 қараша Астана қ.**

**Мәжілісте Тұңғыш Президент күніне арналған Қазақстан халқы Ассамблеясы депутаттық тобының отырысы өтті.**

Отырыстадепутат Бақытбек Смағұлдың «Нұрсұлтан Назарбаев. Алтын ғасыр» атты кітабының тұсаукесері болды. Тұсаукесер рәсіміне Мәжіліс пен Сенат депутаттары, сондай-ақ зиялы қауымның өкілдері, үкіметтік емес, қоғамдық ұйымдардың жетекшілері қатысты.

Кітаптың тұсаукесері рәсімін Парламент Мәжілісі Төрағасының орынбасары Г.Исимбаева, Парламент Сенаты Төрағасының орынбасары Б. Бекназаров, депутат Қ.Сұлтанов өткізді.

Өз сөздерінде депутаттар Қазақстанның Тұңғыш Президенті Нұрсұлтан Назарбаевтың Қазақстанның қалыптасуындағы, дамуындағы және тәуелсіз мемлекетке қол жеткізудегі, өңіраралық, халықаралық шиеленістерді реттеудегі ролі бүкіл дүние жүзінде танылғанын атап өтті. Әлемде біздің Президентіміздің халықаралық масштаб деңгейде қауіпсіздікті, бейбітшілікті, келісімді орнатуға бағытталған гуманистік бастамалары белгілі.

Кітаптың тұсаукесері аясында депутаттар Н.Әбдіров, Б.Тілеухан, Б.Ертаев туындының өскелең ұрпақты тәрбиелеудегі маңызды тұстары мен өзектілігін атап өтті.

Кітап авторы Б.Смағұл туындыға негіз болған естеліктерімен бөлісіп, тұсаукесерге қатысқандарға алғысын білдірді. Б.Смағұлдың көркем тілмен жазылған бұл ғылыми зерттеу еңбегі ірі 7 тараудан тұрады. Әр тарау Елбасы-Қазақстанның Тұңғыш Президенті тұлғасының жеті қырына арналған.

Қазақстан халқы Ассамблеясының Мәжілістегі депутаттық тобының басшысы, депутат С.Абдрахманов, отырысты қорытындылай келе, кітап қалың оқырманға, сондай-ақ әр сала мамандарына дәйекті деректерімен өте пайдалы болатынына сенім білдірді.